答柳道傳餉笋
作者：方鳳
朝代：宋

paragraphs: 東家鼎烹矜大嚼，西家呼盧賽乳酪。
肉食那知儒素風，似君臭味將無同。
知我山齋少白粲，隨時易辦松花飯。
佐食投筯毋乃饞，筠籠新掘來幽巖。
封題遥寄四五尾，歆然解剝出肌理。
和以芹根及薤芽，醯鹽澹著香無涯。
黄虀脫粟絕滓膩，得此加餐檢殘笥。
手把南華讀一過，詩思陡湧如春波。
題箑酬君君莫笑，胸中成竹諧清調。